VENNSKAP TRONDHEIM-KEREN

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# **KEREN-NYTT**

Mars 2018

#### Kjære Keren-venner!

*Torsdag 8. mars var det årsmøte i Vennskap Trondheim-Keren. Vi startet med et interessant foredrag av Zekarias Ginbot om folkegruppa bilen/blin, som for en stor del bor i landsbyene rundt Keren og derfor også kjenner en spesiell tilhørighet til byen. På selve årsmøtet etterpå la vi fram årsberetningen for 2017, som følger vedlagt. Der oppsummerer vi situasjonen for vennskapsarbeidet vårt på denne måten:*

De siste årene har det blitt stadig vanskeligere å drive med gjensidig vennskapsarbeid i Eritrea. Problemene med å få visum understreker inntrykket av at de eritreiske myndighetene er mistenksomme overfor utlendinger. Det er lenge siden den tida vi fikk snakke med ministre og ble intervjuet i eritreisk fjernsyn i beste sendetid. Det er også vanskelig å få til større prosjekt, iallfall om det gjelder infrastruktur, skolebygninger, sykehus osv. Vi ser likevel at mange i Keren er glade for kontakten med Trondheim, og vi konstaterer at det går an å få til «myke prosjekter», som kontakten mellom skoler (med brevskriving), bokprosjektet *When I was a Child*, Habtewelds kunst- og miljøprosjekt *Combating Global Warming with Trees* og støtte til døveskolen på ulike måter. Det er også gledelig at ordfører og andre i Keren gir uttrykk for at de ser verdien av vennskapsforbindelsen. Her hjemme tror vi at vi kan bidra til å gi elever på Trondheim-skoler, som Kattem og Saupstad, kunnskap om og interesse for levekår, naturforhold og livssituasjon i et land som Norge i dag får mange flyktninger fra – i Norge finnes nå godt over 20000 eritreere. Nettopp i en krevende tid som den vi er inne i nå, tror vi at vennskapsforbindelser som vår kan ha betydning.

**Nytt styre og kontakten med støttemedlemmene våre**

På styremøtet 8. februar ble det også valgt *nytt styre* i Vennskap Trondheim-Keren. Hvem som er med der, ser dere nedenfor. Vi er veldig glade også for å ha mange *kontakter* (dere som får Keren-Nytt), og det hadde vært fint om enda flere av dere kunne tenke dere å betale **støttemedlemskontingenten på 300 kr til kontonr 7878.05.28825**. Husk da å oppgi navn! Vi har nå gått inn for å invitere alle betalende medlemmer til våre åpne styremøter, for at flere skal kjenne seg involvert og informert.

****Bokprosjektet *When I was a child***

Et slikt styremøte hadde vi ganske nylig, 27. februar. Der diskuterte vi videre framdrift blant annet i de prosjektene som er nevnt i oppsummeringen ovenfor. Ikke minst gjelder det **boka «When I was a child»**, som inneholder små historier fra eritreisk barndom på tigrinja og engelsk. Etter mange lange runder med godkjenningsprosedyrer i Eritrea, ser det nå ut til at vi kan komme i gang med å trykke 2000 eksemplar av boka (som en begynnelse), som skal brukes i eritreiske skoler (og i norske også). Noe penger har vi på konto til trykkingen, og vi har søkt Trondheim kommune om støtte, men her og nå går utfordringen til alle dere som leser dette, om å være med på en kronerulling til dette prosjektet**. Send (f.eks.) 150 kroner til VTK’s konto 7878.05.28825!** Merk innbetalingen **«bokprosjekt 2018»**. Les mer om bokprosjektet i eget brev!

Vennlig hilsen fra styret i Vennskap Trondheim-Keren,
Jon Smidt (leder),
Guri Amundsen, Agate Drivvold, Arthur Høyen, Synnøve Utseth, Sylvia Bjørgan Ysland,
(vara:) Bodil Kringhaug, Berit Løfsnæs, Olav Nilsen, Øyvind Taraldset Sørensen, Anja van de Wiel